**Във връзка с изпълнението на проекта „Променяме света“ на фондация „Слънчеви пътеки“, одобрен и финансиран от Столична програма „Социални иновации“ , с Договор рег.№ СОА23-ДГ56-4213 от 12.10.2023 до 25.11.2023г., в партньорство с две културни институции в столицата: 59 ОУ"Васил Левски" и НЧ"Димчо Дебелянов-1960 ви предлагаме интервю с**

**Елица Тошева-** **преподавател по изобразително изкуство, технологии и предприемачество в 59 ОУ„ Васил Левски**

**1.Уважаема госпожо Тошева, как възприемате проекта “Променяме света“ към СП “Социални иновации“ на фондация „Слънчеви пътеки“, чийто партньор е 59-то ОУ „Васил Левски“?**

Смятам, че с такива проекти се слага началото на една по-дълга работа с децата. Чрез тях може да се промени мисленето и на по-възрастните и да се пречупи тяхното консервативно мислене. Младите хора, независимо от общността си, са по- толерантни към различните по отношение на религия, социален статус, към цвета на кожата и към всичко различно.

**2.Вашето училище участва през 2021г. в още един успешен проект на фондацията „Дървото на доброто“. Как възпитаниците Ви приемат добротата като норма на изява и успяват да я приложат в сферата на изкуството и културата?**

„Дървото на доброто“ е много хубав проект. Интересен факт е, че нашите ученици решиха да направят такова дърво на доброто от рециклирани материали. В това време фондация „Слънчеви пътеки“ също предложиха да работим по проекта „ Дървото на доброто“. Мислим в една посока! След като работихме по този проект, агресията доста намаля почти във всички паралелки в училището ни. Продължаваме дейностите в тази посока, като се обръщаме и към родителите защото враждите между семействата се отразяват на децата. Опитваме се да обърнем посоката от децата към възрастните.

**3.Можем ли днес да променим света, да отворим път за едно по-добро бъдеще?**

Определено аз вярвам в младото поколение, както казах и по-рано, децата са по-толерантни от възрастните. В училището ни имаше бежанци, които бяха много добре приети. Разбира се, в началото поради незнание имаше конфликти, но те бяха поради лошото представяне от страна на медиите за тези хора. Сега те доста добре се вписват и си създадоха трайни приятелства.

**4.С кои инициативи на учениците си се гордеете и открито ги поощрявате?**

Аз много ги обичам и се гордея с тях. Вече няколко години работим в сътрудничество с читалище „ Димчо Дебелянов-1960“ и се включваме в различните инициативи на фондация “Слънчеви пътеки“, като „Стая на доброто“, „Не на насилието в училище“. Срещите с поети и творци бяха изключително интересно за учениците, а творческите инициативи отвориха сетивата на децата. Те се промениха и това ме кара да се чувствам горда с възпитнаниците си. Бихме участвали в конкурса с „Очите си видях бедата“ насочен към работата на БЧК, Пожарната безопасност и Спасителните служби, пак свързано с доброто и помощта към човека до теб.

**5.Пожелайте нещо на партньорите и на колегите си...**

Много се радвам, че в тази група се събрахме съмишленици и работим в една посока! Да сме живи и здрави да успяваме в начинанията си и за напред !

**от Миглена Иванова**

**Кратка визитка**

 Елица Йорданова Тошева

Преподавател е от седем години по изобразително изкуство, технологии и предприемачество в 59 ОУ„ Васил Левски. Завършила е „Силикатни форми и педагогика на изобразителното изкуство“ в НХА „ Н. Павлович“ .

Казва, че работата й с деца я е направила по-търпелива и е обогатила общата й култура. Станала е по-гъвкава и иновативна при представянето на учебния материал.